宿龜山寺下贈旻師
作者：張耒
朝代：宋

paragraphs: 淮流赴海何時窮，我生飄泊西復東。
山中老僧舊相識，驚我非復當時容。
三年歷遍百憂患，遷就汲汲如飛鴻。
人生易老古所歎，如我安得顔長紅。
塵埃漫滅舊題壁，枝葉已拱當時松。
我方奔走師已老，更念別此何時逢。
眼看故舊懷抱好，宴坐不覺聽山鐘。
長淮月高人語絕，惟有塔鈴鳴夜風。